CELEX: 52018JC0019
Language: mt
Date: 2018-06-22
Title: Proposta Konġunta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Kunsill ta’ Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, fir-rigward tal-adozzjoni ta’ rakkomandazzjoni dwar l-estensjoni tal-Pjan ta’ Azzjoni UE-Marokk li jimplimenta l-Istatus Avvanzat (2013-2017)

IL-KUMMISSJONI EWROPEA
            Brussell, 22.6.2018
            JOIN(2018) 19 final
            2018/0261(NLE)
            Proposta Konġunta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill ta’ Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, fir-rigward tal-adozzjoni ta’ rakkomandazzjoni dwar l-estensjoni tal-Pjan ta’ Azzjoni UE-Marokk li jimplimenta l-Istatus Avvanzat (2013-2017)
            
               
         
         
            
               MEMORANDUM TA’ SPJEGAZZJONI
            
            
               1.Objettiv tal-proposta
            
            
               Din il-proposta tirrigwarda d-Deċiżjoni li tistabbilixxi l-pożizzjoni li għandha tittieħed, f’isem l-Unjoni, fil-Kunsill ta’ Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra (“il-Ftehim” jew il-“Ftehim Ewro-Mediterranju”), fir-rigward tal-adozzjoni prevista ta’ deċiżjoni li testendi b’sena l-Pjan ta’ Azzjoni UE-Marokk li jimplimenta l-Istatus Avvanzat (2013-2017).
            
            
               2.Kuntest tal-proposta
            
            
               2.1.Il-Ftehim Ewro-Mediterranju
            
            
               Il-Ftehim Ewro-Mediterranju għandu l-iskop li: 
            
            
               ·jipprovdi qafas xieraq għad-djalogu politiku bejn il-Partijiet li jwassal għat-tisħiħ tar-relazzjonijiet tagħhom fl-oqsma kollha li huma jikkunsidraw rilevanti għal dan id-djalogu;
            
            
               ·jistabbilixxi l-kundizzjonijiet għal-liberalizzazzjoni progressiva tal-kummerċ tal-oġġetti, tas-servizzi u tal-kapital;
            
            
               ·jinkoraġġixxi l-integrazzjoni tal-pajjiżi tal-Magreb billi jippromwovi l-iskambji u l-kooperazzjoni bejn il-Marokk u l-pajjiżi l-oħra fir-reġjun; 
            
            
               ·jiżviluppa skambji u jiżgura l-espansjoni ta’ relazzjonijiet ekonomiċi u soċjali bbilanċjati bejn il-Partijiet, b’mod partikolari permezz tad-djalogu u l-kooperazzjoni, biex jinkoraġġixxi l-iżvilupp u l-prosperità tal-Marokk u tal-poplu Marokkin, 
            
            
               ·jippromwovi l-kooperazzjoni fil-qasam ekonomiku, soċjali, kulturali u finanzjarju.
            
            
               Il-Ftehim daħal fis-seħħ fl-1 ta’ Marzu 2000.
            
            
               2.2. Il-Kunsill ta’ Assoċjazzjoni
            
            
               Il-Kunsill ta’ Assoċjazzjoni stabbilit mill-Ftehim Ewro-Mediterranju huwa kompost, fuq naħa, minn membri tal-Kunsill tal-Unjoni Ewropea u Membri tal-Kummissjoni Ewropea u, fuq in-naħa l-oħra, minn membri tal-Gvern tar-Renju tal-Marokk. Sabiex jintlaħqu l-għanijiet stabbiliti mill-Ftehim, il-Kunsill ta’ Assoċjazzjoni għandu s-setgħa li jieħu deċiżjonijiet u jista’ jagħmel ukoll rakkomandazzjonijiet fejn meħtieġ. Huwa jfassal id-deċiżjonijiet u r-rakkomandazzjonijiet tiegħu bi qbil mill-Partijiet.  
            
            
               2.3.Att previst mill-Kunsill ta’ Assoċjazzjoni
            
            
               Il-Kunsill ta’ Assoċjazzjoni, permezz ta’ skambju ta’ ittri għandu jadotta rakkomandazzjoni dwar estensjoni tal-Pjan ta’ Azzjoni UE-Marokk li jimplimenta l-istatus avvanzat (2013-2017) (l-“att propost”).
            
            
               L-att propost għandu l-għan li jtawwal b’sena l-validità tal-Pjan ta’ Azzjoni UE-Marokk li jimplimenta l-istatus avvanzat (2013-2017). Din l-estensjoni se tippermetti t-tkomplija tal-implimentazzjoni tal-istatus avvanzat tal-Marokk.
            
            
               3.Il-pożizzjoni li għandha tiġi adottata f’isem l-Unjoni
            
            
               Il-pożizzjoni li għandha tittieħed mill-Unjoni Ewropea fil-Kunsill ta’ Assoċjazzjoni stabbilit mill-Ftehim Ewro-Mediterranju fir-rigward tal-adozzjoni ta’ rakkomandazzjoni dwar l-estensjoni ta’ sena tal-Pjan ta’ Azzjoni UE-Marokk li jimplimenta l-istatus avvanzat (2013-2017) hija bbażata fuq it-test tal-Pjan ta’ Azzjoni anness ma’ din id-Deċiżjoni.
            
         
         
            
               Iż-żewġ partijiet ikkonfermaw diversi drabi r-rikkezza u l-vitalità tar-relazzjonijiet bejn l-Unjoni Ewropea u l-Marokk kif ukoll l-impenn sħiħ tagħhom għat-tkomplija tal-iżvilupp tagħhom fl-oqsma kollha ta’ interess reċiproku. 
            
            
               Fil-kuntest politiku attwali, l-estensjoni tal-Pjan ta’ Azzjoni 2013-2017 se jifforma l-bażi tar-relazzjonijiet UE-Marokk għas-sena attwali u se jippermetti l-bidu ta’ negozjati sabiex jiġu definiti l-linji gwida u l-prijoritajiet il-ġodda tas-sħubija UE-Marokk għas-snin li ġejjin. 
            
            
               L-estensjoni tal-Pjan ta’ Azzjoni hija għalhekk fl-interess tal-Unjoni Ewropea.
            
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’ isem l-Unjoni f’ sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.
            
            
               Il-kunċett ta’ “atti li jkollhom effetti legali” jinkludi atti li jkollhom effetti legali skont ir-regoli tad-dritt internazzjonali li jirregolaw is-sede inkwistjoni. Il-kunċett jinkludi strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  1
               .
            
            
               4.1.2.Applikazzjoni għal dan il-każ
            
            
               Il-Kunsill ta’ Assoċjazzjoni huwa korp imwaqqaf permezz ta’ ftehim, f’dan il-każ permezz tal-Ftehim Ewro-Mediterranju.
            
            
               L-att li l-Kunsill ta’ Assoċjazzjoni huwa mitlub jadotta huwa att b’effetti legali. 
            
            
               L-att propost għandu effetti ġuridiċi minħabba l-fatt li l-perjodu ta’ validità tal-Pjan ta’ Azzjoni UE-Marokk li jimplimenta l-istatus avvanzat (2013-2017) se jiġi estiż b’sena, għalhekk sa tmiem l-2018.
            
            
               L-att previst la jissupplimenta u lanqas ma jemenda l-qafas istituzzjonali tal-ftehim.
            
            
               Għaldaqstant, il-bażi ġuridika proċedurali għad-Deċiżjoni proposta hija l-Artikolu 218(9) tat-TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi meħuda pożizzjoni f’isem l-Unjoni. Jekk l-att previst ikollu żewġ għanijiet jew ikollu żewġ komponenti u jekk wieħed minn dawn l-għanijiet jew komponenti jkun identifikabbli bħala l-ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.
            
            
               4.2.2.Applikazzjoni għal dan il-każ
            
            
               L-għan u l-kontenut tal-att previst jiffukaw fuq l-azzjonijiet meħuda fil-kuntest tal-assoċjazzjoni ma’ pajjiż terz.
            
            
               Konsegwentement, il-bażi ġuridika sostantiva għad-Deċiżjoni proposta hija l-Artikolu 217, li huwa l-bażi ġuridika tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, li jifforma l-qafas ġuridiku tad-diversi azzjonijiet previsti fil-pjan ta’ azzjoni.
            
         
         
            
               4.3.Konklużjoni
            
            
               Il-bażi ġuridika tad-deċiżjoni proposta hija l-Artikolu 217 flimkien mal-Artikolu 218(9) tat-TFUE.
            
            
               5.Il-pubblikazzjoni tal-att previst
            
            
               Peress li l-att tal-Kunsill ta’ Assoċjazzjoni se jibdel it-terminu tal-applikazzjoni tal-pjan ta’ azzjoni, hemm lok li jiġi ppubblikat f’Il-Ġurnal Uffiċjali tal-Unjoni Ewropea, ladarba jiġi adottat.
            
            
               2018/0261 (NLE)
            
            
               Proposta Konġunta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Kunsill ta’ Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, fir-rigward tal-adozzjoni ta’ rakkomandazzjoni dwar l-estensjoni tal-Pjan ta’ Azzjoni UE-Marokk li jimplimenta l-Istatus Avvanzat (2013-2017)
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 flimkien mal-Artikolu 218(9) tiegħu,
            
            
               Wara li kkunsidra l-proposta konġunta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u l-Kummissjoni Ewropea,
            
            
               Billi:
            
            
               (1)Il-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Renju tal-Marokk, min-naħa l-oħra, (“il-Ftehim”) kien iffirmat fis-26 ta’ Frar 1996 u daħal fis-seħħ fl-1 ta’ Marzu 2000
                  2
               .
            
            
               (2)Skont l-Artikolu 80 tal-Ftehim, il-Kunsill ta’ Assoċjazzjoni għandu s-setgħa li jadotta deċiżjonijiet u rakkomandazzjonijiet.
            
            
               (3)Il-Kunsill ta’ Assoċjazzjoni adotta fis-16 ta’ Diċembru 2013 rakkomandazzjoni għal Pjan ta’ Azzjoni UE-Marokk li jimplimenta l-istatus avvanzat (2013-2017)
                  3
                
            
            
               (4)Sabiex tiġi żgurata l-kontinwità bejn il-pjan ta’ azzjoni u l-prijoritajiet futuri tas-sħubija, il-Kunsill ta’ Assoċjazzjoni, permezz ta’ skambju ta’ ittri għandu jadotta rakkomandazzjoni dwar l-estensjoni tal-Pjan ta’ Azzjoni UE-Marokk li jimplimenta l-istatus avvanzat (2013-2017).
            
            
               (5)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kunsill ta’ Assoċjazzjoni, peress li d-deċiżjoni se jkollha effetti ġuridiċi. 
            
            
               (6)L-estensjoni tal-Pjan ta’ Azzjoni 2013-2017 se tifforma l-bażi tar-relazzjonijiet UE-Marokk għas-sena attwali u se tippermetti li jitwettqu d-diskussjonijiet sabiex jiġu definiti l-linji gwida u l-prijoritajiet il-ġodda tas-sħubija UE-Marokk għas-snin li ġejjin. 
            
            
               ADOTTA DIN ID-DEĊIŻJONI:
            
            
               Artikolu 1
            
         
         
            
               Il-pożizzjoni li għandha tittieħed f’isem l-Unjoni fil-Kunsill ta’ Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, fir-rigward tal-adozzjoni ta’ deċiżjoni dwar l-estensjoni b’sena tal-Pjan ta’ Azzjoni UE-Marokk li jimplimenta l-Istatus Avvanzat (2013-2017) hija bbażata fuq it-test anness ma’ din id-Deċiżjoni.
            
            
               Artikolu 2
            
            
               Din id-Deċiżjoni hija indirizzata lill-Kummissjoni u lir-Rappreżentant Għoli.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Is-sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, il-Ġermanja vs. Il-Kunsill (OIV), ECLI:UE:C:2014:2258, il-paragrafi 61 sa 64. 
               
               
                  
                     (2)
                  
                        Id-Deċiżjoni tal-Kunsill u tal-Kummissjoni 2000/204/KE,KEFA tal-24 ta' Jannar 2000 dwar il-konklużjoni tal-Ftehim Ewro-Mediterranju li jistabbilixxi l-Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra, ĠU L 70, 18.3.2000, p. 1.
               
               
                  
                     (3)
                  
                        Ir-Rakkomandazzjoni Nru 1/2013 tal-Kunsill ta’ Assoċjazzjoni UE-Marokk tas-16 ta’ Diċembru 2013 dwar l-implimentazzjoni tal-Pjan ta’ Azzjoni UE-Marokk fil-qafas tal-PEV li jimplimenta l-istatus avvanzat (2013), ĠU L 352 tal-24.12.2013, p. 78.
               
            
      
    ---documentbreak--- 
      
         
               IL-KUMMISSJONI EWROPEA
            Brussell,22.6.2018
            JOIN(2018) 19 final
            Proposta Konġunta għal
            ANNESS
            tal-
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill ta’ Assoċjazzjoni mwaqqaf permezz tal-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa, u r-Renju tal-Marokk, min-naħa l-oħra, fir-rigward tal-adozzjoni ta’ rakkomandazzjoni dwar l-estensjoni tal-Pjan ta’ Azzjoni UE-Marokk li jimplimenta l-Istatus Avvanzat (2013-2017)
            
               
         
         
            
               ANNESS
            
            
            
               RAKKOMANDAZZJONI Nru 01/2018 TAL-KUNSILL TA’ ASSOĊJAZZJONI UE-MAROKK
            
            
               li tapprova estensjoni ta’ sena tal-Pjan ta’ Azzjoni UE-Marokk li jimplimenta l-istatus avvanzat (2013-2017)
            
            
            
            
               IL-KUNSILL TA’ ASSOĊJAZZJONI UE-MAROKK,
            
            
            
               wara li kkunsidra l-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Renju tal-Marokk, min-naħa l-oħra (minn hawn ‘il quddiem imsejjaħ “il-Ftehim Ewro-Mediterranju”),
            
            
            
               Filwaqt li jqis li:
            
            
               (1)Il-Ftehim Ewro-Mediterranju daħal fis-seħħ fl-1 ta’ Marzu 2000.
            
            
               (2)L-Artikolu 80 tal-Ftehim Ewro-Mediterranju jagħti s-setgħa lill-Kunsill ta’ Assoċjazzjoni li jagħmel ir-rakkomandazzjonijiet li jqis xierqa, bl-iskop li jintlaħqu l-għanijiet tal-Ftehim.
            
            
               (3)Skont l-Artikolu 90 tal-Ftehim Ewro-Mediterranju, il-Partijiet għandhom jieħdu kull miżura ġenerali jew speċifika meħtieġa biex jissodisfaw l-obbligi tagħhom skont il-Ftehim u għandhom jaraw li jinkisbu l-għanijiet stipulati fil-Ftehim.
            
            
               (4)L-Artikolu 10 tar-regolamenti interni tal-Kunsill ta’ Assoċjazzjoni jipprovdi għall-possibbiltà ta’ rakkomandazzjonijiet bejn is-sessjonijiet, permezz tal-proċedura bil-miktub.
            
            
               (5)L-estensjoni tal-Pjan ta’ Azzjoni 2013-2017 se tifforma l-bażi tar-relazzjonijiet bejn l-UE u l-Marokk fis-sena attwali u se tippermetti l-bidu ta’ negozjati sabiex jiġu definiti l-linji gwida u l-prijoritajiet il-ġodda tas-sħubija UE-Marokk għas-snin li ġejjin. 
            
            
            
               JIRRAKKOMANDA:
            
            
               Artikolu 1
            
         
         
            
               Il-Kunsill ta’ Assoċjazzjoni, permezz ta’ proċedura bil-miktub, jirrakkomanda l-estensjoni b’sena tal-Pjan ta’ Azzjoni UE-Marokk li jimplimenta l-istatus avvanzat (2013-2017).
            
            
            
               Magħmul fi xx, […2018].
            
            
               
                  Għall-Kunsill ta’ Assoċjazzjoni UE-Marokk
               
               
                  Il-President
               
               
               
                  ***